मानवी मनातील ‘कोलाहल’ रंगांमधून साकार; चंद्रगुप्त भालेराव यांच्या चित्रप्रदर्शनाला आशिष शेलारांची भेट

मुंबई : मानवी मनातील भावभावना, अंतर्मनातील गोंधळ आणि विचारांचा कोलाहल चित्रांच्या माध्यमातून प्रभावीपणे मांडणारे चित्रकार चंद्रगुप्त इंद्रजीत भालेराव यांच्या पहिल्या ‘कोलाहल’ या चित्रप्रदर्शनाला सांस्कृतिक कार्यमंत्री ॲड. आशिष शेलार यांनी भेट देऊन कलाकृतींची पाहणी केली.

मुंबईतील जहांगीर आर्ट गॅलरी येथे आयोजित करण्यात आलेल्या या प्रदर्शनातील कलाकृती वेगळ्या धाटणीच्या असून, मानवी मनातील गुंतागुंत आणि अंतर्गत संघर्षाचा कलात्मक वेध घेणाऱ्या आहेत.

प्रत्येक चित्राकडे पाहताना एक नवा विचार, नवी अनुभूती आणि कलेचा वेगळा पैलू उलगडत जातो, अशी भावना मंत्री ॲड. आशिष शेलार यांनी यावेळी व्यक्त केली.

हेही वाचा –  ‘उल्लेखनीय कार्य करणाऱ्या व्यक्तींचा सन्मान नव्या पिढीसाठी प्रेरणादायी’; राज्यपाल जिष्णु देव वर्मा

यावेळी शेतकरी आणि ग्रामीण जीवनाचे वास्तव आपल्या कवितेतून प्रभावीपणे मांडणारे ख्यातकीर्त कवी इंद्रजीत भालेराव यांच्याशीही शेलार यांनी संवाद साधला. साहित्य आणि चित्रकलेच्या माध्यमातून समाजमनातील विविध पैलू प्रभावीपणे अभिव्यक्त होत असल्याचे चर्चेतून अधोरेखित झाले.

‘कोलाहल’ या चित्रप्रदर्शनाच्या माध्यमातून चंद्रगुप्त भालेराव यांनी चित्रकलेच्या क्षेत्रात स्वतंत्र आणि संवेदनशील वाटचालीची सुरुवात केली आहे. त्यांच्या कलाकृती केवळ पाहण्यापुरत्या मर्यादित न राहता रसिकांना अंतर्मुख होण्यास आणि विचार करण्यास प्रवृत्त करणाऱ्या ठरत आहेत.